SKRIFTLIG FORESPØRGSEL P-2927/02

af Paulo Casaca (PSE) til Kommissionen

(10. oktober 2002)

Om: Interessekonflikter i forbindelse med fællesskabskontrakter

Ifølge European Voice fra 26. september og 3. oktober 2002 har Kommissionen indgået en kontrakt på 23 mio. EUR med en fransk-belgisk virksomhed ved navn Ascii på området for information og teknologi.

Ifølge den samme avis skal denne virksomhed have indgået kontrakt til en samlet værdi af 625 000 EUR med virksomheden GPlus som underleverandør for en periode på seks år. Denne virksomhed regner tilsyneladende med at kunne samarbejde med nogle af Kommissionens tidligere tjenestemænd på området for kommunikation, herunder den tidligere talsmand for kommissær Monti, som først forlod Kommissionen for ganske nylig.

European Voice hævder endvidere, at det offentliggørelsen af disse oplysninger i avisen Le Monde, der fik Kommissionen til at opsige kontrakten med GPlus.

Kan Kommissionen bekræfte disse påstande? Kan Kommissionen forklare, hvordan det kan være muligt i betragtning af reformprocessen inden for Kommissionen, hvad angår interessekonflikter, at en tjenestemand forlader Kommissionen for at arbejde under en kontrakt med Kommissionen?

Kan Kommissionen i henhold til forordning (EF) nr. 1049/2001(1) forelægge Parlamentet hele den relevante dokumentation vedrørende denne kontrakt samt udbudsbetingelserne, udbuddets varighed, konkurrenter og Kommissionens vurdering?

(1) EFT L 145 af 31.5.2001, s. 43.

Svar afgivet på Kommissionens vegne af Romano Prodi

(27. november 2002)

Kommissionen undertegnede den 17. juni 2002 en femårig rammeaftale om en række tjenester i forbindelse med udarbejdelse, forvaltning og fremme af EU-institutionernes websted Europa.

Kontrakten blev undertegnet efter offentligt udbud, der blev afholdt i nøje overensstemmelse med bestemmelserne i Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1). Kontrakten blev tildelt ASCII, der havde indgivet det mest fordelagtige bud.

Arbejderne i rammekontrakten er opdelt på ni specielle aftaler, der repræsenterer et årligt beløb på 4 450 000 EUR, som alle er indgået med ASCII. En af disse aftaler vedrørende udformning og ajourføring af dokumenter, der repræsenterer et årligt beløb på 435 000 EUR, omfattede en underleverance til virksomheden G-Plus for et årligt beløb på 165 000 EUR, dvs. 3,6 % af det samlede kontraktbeløb, der var indgået med ASCII.

Da en tjenestemand, der havde fået indrømmet tjenestefrihed af personlige årsager, på tidspunktet for udbudets afholdelse, befandt sig i G-Plus, besluttede Kommissionen den 27. september 2002 (dvs. inden offentliggørelsen af den omtalte artikel i Le Monde) at suspendere Europa-kontrakten for at afklare situationen.

Da G-Plus den 9. oktober 2002 meddelte Kommissionen sin beslutning om at trække sig ud af den omhandlede aftale, blev kontrakten med ASCII retableret i sin helhed.

Kommissionen har iværksat en undersøgelse af reglerne om forenelighedsprincipperne, herunder især hvad angår dens tjenestemænds relationer til private virksomheder, der deltager i Kommissionens udbud.

Med hensyn til fremsendelse af de forskellige dokumenter i forbindelse med udbuddet behandles anmodningen i overensstemmelse med Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter(2).

(1) EFT L 209 af 24.7.1992.

(2) EFT L 145 af 31.5.2001.